
Istenem, Istenem, áraszd meg a vizet…



Istenem, Istenem, áraszd meg a vizet

(A zsivány felesége)

Istenem, Istenem

Áraszd meg a vizet,

Hadd vigyen el ingem

Apám kapujába.

Apám kapujába,

Anyám ajtajára.

Hogy lássák meg ők es,

Kinek adtak ingem,

Nyóc-ökrös gazdának,

Cifra katanának,

Jobb lett vóna adjon

Disznyó pásztorának.

Mert immár meguntam

Jó regvel felkelni,

Jó regvel felkelni,

S a patakra menni,

A patakra menni,

Véres ruhát mosni,

Könnyemvel áztotni,

Jaj-szóval súlykolni.

Mert most es oda van

Keresztút-állani,

Keresztút-állani,

Örmén papot ölni,

Egy pénzért, kettőért,

Nem szán vért ontani.

Egy pénzért, kettőért,

Nem szán vért ontani. –

Azt meghallá hallá

A nagy hegyi tolvaj.

Megrugá az ajtót,

Megrugá az ajtót.

– Erejsz bé! erejsz bé

Te nagy híres kurva!

– Álljon meg, álljon meg!

Csendes jámbor uram!

Piros patkós csizmám

Hújzam a lábomba;

Fődig fátyolomat

Tegyem a fejemre. –

Második szovára

Bérugá az ajtót.

– Mit sírsz magad, mit sírsz?

Te nagy híres kurva!

– Nem sírok, nem sírok,

Csendes jámbor uram,

Cserefát égetek,

Gyermeket rengetek,

Cserefának füstje

Hozta ki könnyemet,

Cserefának füstje

Hozta ki könnyemet.

– Készülj asszony, készülj

A búzamezőbe,

A búzamezőbe

S a fejvevő helyre!

– Jánoskám, Jánoskám!

Nagyhajú szógácskám!

Húzd elé kocsimot,

Fogd bé hat lovamot!

Vigy el ingem magad

A búzamezőbe,

A búzamezőbe

S a fejvevő helyre,

Hol fejemet veszi.

Szűvemet, májomat

Mosd meg ürmös borba,

Takard gyenge gyócsba,

Küdd el Barassóba,

Tegyék várkapura;

Minden apa s anya

Vegyen példát róla,

Hogy adja leányát

Nagy hideg havasba,

Nyóc-ökrös gazdának,

Cifra katonának.

Lábnik (Moldva)

Domokos Pál Péter-Rajeczky Benjamin: Csángó népzene. Bp. 1956-1961. II. 194. (Dallammal)

|  |
| --- |
|  |